डोगरी भाशा उप्पर अज्ज कोला सौ बरे प्हलें अंग्रेज जात्तरू ड्रयू होरें पैहलो-पैहल ध्यान दित्ता। उनें इसदे व्याकरण उप्पर बी अपने बचार प्रगट कीते हे ते पिच्छै सर जार्ज ग्रियर्सन होर लिंग्विस्टिक सर्वें आफ इण्डिया च डोगरी उप्पर नोट लिखेया, जिस च उनें इसगी पंजाबी दी उपभाशा दस्सेआ। इक बड़े भारे विद्वान ते माहिर दे शब्द पत्थर लकीर समझोन लेई पे। डोगरी भाशा होरनें दी नजरी च ते उपभाशा बनी, पर अस आपूं बी इसगी उपभाशा समझन लगी पे। हीनता दी भावना ते साढ़े अन्दर अग्गें गै ही, पर इसदे परेन्त असेंगी भलेयां गै दबाइयैं रखी उड़ेया गेया। अजब हालत ही असें लोकें दी। कोई पैंती बरे पैहलें प्रोफेसर गौरी शंकर होरें डोगरी उप्पर इक लेख (Paper) त्यार कीता, जिसदी भूमका पंजाब यूनिवरसिटी दे बाइस चांसल्र डा० बुल्नर होरें लिखी। उनें मुण्डै च गै डोगरी गी पंजाबी दी उपभाशा गै समझदे होई लिखेआ हा। उसदे केई बरे बाद डाक्टर सिद्धेशवर वर्मा होरें दस्सेया जे डोगरी उपभाशा नईं, फ्रण्टियर भाशा ऐ। नमीं चेतना प्रति ए डाक्टर साब दा डोगरी भाशा उप्पर गै नईं, डोगरा जाति उप्पर बी बड़ा भारा उपकार ऐ।